Rámcový odhad a špecifikácia
požiadaviek na personálne zabezpečenie a dovybavenie technickými prostriedkami
útvarov Ministerstva vnútra SR zabezpečujúcich ochranu prepravy eurových bankoviek a mincí do Národnej banky Slovenska

	V súlade so zákonom č. 171/1993 Z. z.  o Policajnom zbore v znení neskorších predpisov možno základné úlohy Policajného zboru pri zavádzaní jednotnej meny eura v Slovenskej republike charakterizovať  nasledovne:

-	eliminácia možností lúpežných prepadov  pri transferoch eura na Slovensko 
a  do ústredia Národnej banky Slovenska v Bratislave,
-	detto pri transferoch eura po území Slovenska z ústredia Národnej banky Slovenska do jej určených expozitúr,
-	detto pri transferoch eura do jednotlivých komerčných bánk,
-	bezpečnostné prekrytie stiahnutia slovenskej meny z obehu a jej sústredenie 
na vyčlenenom mieste.

S prihliadnutím na charakter vyššie uvedených úloh Ministerstvo vnútra SR rozhodlo, že ozbrojené sprievody pri preprave bankoviek a mincí eura  budú zabezpečované obdobne, ako sú v súčasnosti zabezpečované sprievody prevozu slovenskej meny.  Náročnosť tejto úlohy si však nevyhnutne vyžiada dovybavenie útvaru osobitného určenia Prezídia Policajného zboru  modernými a kvalitnými materiálno-technickými prostriedkami a to najmä z oblasti automobilovej techniky, výzbroje, výstroja, spojenia a pod.

Súčasne sa rozhodlo, že zabezpečovanie ochrany prepravy bankoviek a mincí eura  bude realizované bez navyšovania početných stavov  príslušníkov Policajného zboru.

Vzhľadom na to, že napätosť rozpočtu kapitoly Ministerstva vnútra SR   neumožňuje uspokojivé riešenie vyššie uvedených požiadaviek, obrátil sa rezort vnútra na guvernéra Národnej banky Slovenska so žiadosťou o pomoc pri  zabezpečení dovybavenia útvaru osobitného určenia Prezídia Policajného zboru požadovanou technikou.

Na základe našej žiadosti a po zvážení všetkých okolností Banková rada Národnej banky Slovenska  schválila návrh na  poskytnutie finančného daru pre Ministerstvo vnútra SR v celkovej sume 61 371 tis. Sk s určením  na  vykonanie požadovanej obnovy a doplnenia materiálno-technických prostriedkov a špeciálneho vybavenia nevyhnutného pre zabezpečenie  ochrany prepravy bankoviek a mincí eura.  

Finančné prostriedky sú rezortu vnútra darované na základe „Darovacej zmluvy“ podpísanej guvernérom Národnej banky Slovenska a podpredsedom vlády a  ministrom vnútra SR 9. októbra 2007.  Neoddeliteľnou súčasťou tejto zmluvy je špecifikácia  materiálno–technických prostriedkov (viď prílohu), ktoré budú nakúpené a pridelené priamo útvaru osobitného určenia Prezídia Policajného zboru na zabezpečovanie ochrany prepravy bankoviek a mincí eura.

 - 2 -
	
Podľa tejto špecifikácie boli v súčinnosti odborných útvarov Ministerstva vnútra SR a Policajného zboru vypracované súťažné podklady pre jednotlivé druhy materiálno–technických prostriedkov, na základe ktorých sa v súčasnosti začalo ich verejné obstarávanie.

Záverom pre informáciu uvádzame, že v prípade ak by si to bezpečnostné opatrenia v procese prípravy a zavedenia eura v SR vyžadovali, je reálne možné uvažovať i s nasadením príslušníkov 5. pluku špeciálneho určenia Ozbrojených síl SR, s ktorými má Policajný zbor veľmi dobré skúsenosti napr. zo zabezpečovania summitu Bush - Putin. Legislatívny rámec pre túto spoluprácu vytvára zmluva o spolupráci  medzi Ministerstvom vnútra SR a Ministerstvom obrany SR podpísaná príslušnými rezortnými ministrami v auguste tohto roka.